

Veileder til søknad om produksjonstillatelse

**Utgitt: September 2020**

**Revidert: August 2024**

**Kontaktinformasjon:**

E-post: postboks@sodir.no

Telefon: 51 87 60 00

Adresse: Postboks 600, 4003 Stavanger

Besøksadresse: Professor Olav Hanssens vei 10, 4003 Stavanger

Innholdsfortegnelse

Innhold

[1 Innledning 1](#_Toc173831825)

[2 Generelle forhold 1](#_Toc173831826)

[3 Produksjonstillatelse ved oppstart 2](#_Toc173831827)

[3.1 Produksjon og injeksjon 2](#_Toc173831828)

[3.2 Brenning og kaldventilering 3](#_Toc173831829)

[4 Årlige produksjonstillatelser 3](#_Toc173831830)

[4.1 Produksjon og injeksjon 3](#_Toc173831831)

[4.2 Brenning og kaldventilering 4](#_Toc173831832)

[5 Særskilte produksjonstillatelser for gass 5](#_Toc173831833)

[5.1 Søknadsfrist 5](#_Toc173831834)

[5.2 Om søknaden 5](#_Toc173831835)

[5.3 Overføring av volum til senere gassår (carry forward volum) 5](#_Toc173831836)

[6 Avvik og endringer i gjeldende tillatelser 6](#_Toc173831837)

[6.1 Produksjonstillatelser per kalenderår 6](#_Toc173831838)

[6.2 Særskilte tillatelser for gass 6](#_Toc173831839)

[6.3 Brenning og kaldventilering 6](#_Toc173831840)

[6.4 Injeksjon av gass 7](#_Toc173831841)

[7 Henvisninger til regelverk mv. 7](#_Toc173831842)

[Vedlegg 1 – Grunnlag til søknad om kvoter for brenning og kaldventilering 8](#_Toc173831843)

[Vedlegg 2 – Økt kvote for brenning og kaldventilering 9](#_Toc173831844)

[Vedlegg 3 – Søknadsmatrise 10](#_Toc173831845)

# Innledning

I henhold til [petroleumsloven (pl.) § 4-1](https://lovdata.no/dokument/NL/lov/1996-11-29-72/KAPITTEL_4#KAPITTEL_4) skal mest mulig av den tilstedeværende petroleum i hver enkelt forekomst eller flere samlede petroleumsforekomster produseres. Operatøren for felt og innretninger skal på vegne av rettighetshaverne søke om produksjonstillatelse, samt tillatelse til brenning (fakling) og kaldventilering, jf. [pl. § 4-4](https://lovdata.no/dokument/NL/lov/1996-11-29-72#KAPITTEL_4) og [petroleumsforskriften (pf.) § 23](https://lovdata.no/dokument/SF/forskrift/1997-06-27-653/KAPITTEL_5#KAPITTEL_5). Søknaden skal sendes til Energidepartementet (ED) med kopi til Sokkeldirektoratet innen de frister som til enhver tid gjelder. ED fastsetter etter søknad fra rettighetshaver, og etter råd og anbefaling fra direktoratet, det kvantum som til enhver tid kan produseres og injiseres, samt brennes og kaldventileres for bestemte perioder.

Det skal være samsvar mellom de mengder petroleum det søkes om å produsere/injisere og forventningsverdiene som er rapportert til revidert nasjonalbudsjett (RNB) for kommende år. Ved fastsettelsen av kvantum for produserte mengder petroleum, dvs. væske (olje, NGL, kondensat) og gass, er det verdiene for *salgbare mengder petroleum* rapportert til RNB som legges til grunn. Dette i henhold til gjeldende praksis. Eventuelle avvik fra RNB skal oppgis og begrunnes nærmere i søknaden. Ved søknad om særskilte produksjonstillatelser for gass skal rettighetshaver legge til grunn maksimale forventningsverdier for omsøkt volum. I søknaden skal det oppgis hvor mye de maksimale gassleveransene eventuelt avviker fra innrapporterte volum til RNB.

I veilederen skilles det mellom produksjonstillatelser for oppstart av nye felt, felt i drift og felt med behov for en særskilt produksjonstillatelse for gass. Se matrise i vedlegg 3 for en oversikt over de ulike søknadsprosessene.

Produksjonstillatelse for grenseoverskridende felt og prøveutvinning omtales ikke i denne veilederen. Søknader om slike tillatelser må avklares med ED og direktoratet.

# Generelle forhold

Det gis ikke årlig produksjonstillatelse før plan for utbygging og drift (PUD) er godkjent eller fritak for slik plan er gitt, jf. [pl. § 4-4 første](https://lovdata.no/lov/1996-11-29-72/%C2%A74-4) og tredje ledd.

Hovedregelen er at operatøren for felt skal søke om tillatelse til produksjon og injeksjon, samt brenning og kaldventilering for kommende kalenderår. Bruk av gass (brensel) til varme eller kraftproduksjon krever ikke tillatelse etter petroleumsloven.

Felt som har felles prosessanlegg med andre felt, kan søke om en felles produksjonstillatelse. Denne ordningen gjelder primært for felt med samme rettighetshaverandeler. Behovet for en felles produksjonstillatelse skal avklares med ED før det søkes.

Brenning og kaldventilering av petroleum utover det som er nødvendig av sikkerhetsmessige grunner for normal drift er ikke tillatt med mindre ED godkjenner dette, jf. pl. § 4-4 andre ledd. Kvoter for brenning og kaldventilering innvilges per kalenderår og disse kan ikke overskrides uten godkjennelse fra ED. Landanlegg og innretninger som har behov for brenning og eller kaldventilering, og som ikke er tilknyttet et felt, skal også søke om tillatelse til brenning og kaldventilering.

Av hensyn til en effektiv saksbehandling ber vi om at kontaktinformasjon (telefon og e-postadresse) oppgis i søknaden.

# Produksjonstillatelse ved oppstart

Ved oppstart av nye felt skal rettighetshaver søke om tillatelse til produksjon og injeksjon, samt tillatelse til brenning og kaldventilering. Søknaden skal sendes senest seks uker før tidligste tidspunkt for planlagt produksjonsstart. Dersom oppstartstidspunktet for produksjon ikke sammenfaller med oppstart av brenning og kaldventilering kan det sendes inn to separate søknader, henholdsvis en for produksjon og injeksjon, og en for brenning og kaldventilering.

Produksjonstillatelsen gjelder fra oppstart av produksjon og ut inneværende kalenderår. Når oppstart er i slutten av kalenderåret skal det sendes en separat søknad for inneværende periode (resterende del av kalenderåret), samt en egen søknad for kommende kalenderår.

Landanlegg og innretninger som har behov for brenning og eller kaldventilering, og som ikke er tilknyttet et felt, skal også søke om tillatelse til brenning og kaldventilering.

##  Produksjon og injeksjon

Myndighetenes vurdering av søknaden vil basere seg på gjeldende PUD eller fritak for PUD, statusrapport før oppstart av produksjon, jf. [ressursforskriften § 32](https://lovdata.no/SF/forskrift/2017-12-13-2004/%C2%A732), samt informasjon fra myndighetenes løpende oppfølging av utvinningstillatelsene. Se egen veileder for *statusrapport før oppstart av produksjon* her: [veileder til statusrapport før oppstart av produksjon](https://www.sodir.no/globalassets/1-sodir/regelverk/tematiske-veiledninger/oppstart-av-prod-n.pdf).

Tabell 1 skal fylles ut med årlige data og legges ved søknaden. Eventuelle avvik mellom volum innrapportert til (RNB) og omsøkte volum skal angis og begrunnes i søknaden.

Tabell 1 – Omsøkte volum

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|   | Vann injeksjon  | Vann produksjon  | Brutto gass produksjon  | Injeksjon av gassi eget felt, ekskl. gassløft | Årlig salg av olje - forventningsverdi | Salg av gass per kalenderår 40 MJ/Sm3 | Årlig salg av NGL | Årlig salg av kondensat |
|   | mill m3 | mill m3 | mrd Sm3 | mrd Sm3 | mill Sm3 | mrd Sm3 | mill tonn | mill Sm3 |
| RNB |   |   |   |   |   |   |   |   |
| Avvik RNB |   |   |   |   |   |   |   |   |
| Omsøkte volum |  |  |  |  |  |  |  |  |

Tallene som oppgis i tabell 1 gjelder fra planlagt dato for oppstart (dato skal angis). Ved angivelse av volum skal det brukes tre desimaler.

##  Brenning og kaldventilering

Til grunn for søknad om brenning (fakling) og kaldventilering skal det foreligge tilstrekkelig dokumentasjon for å behandle saken. Søkere som eventuelt ikke leverer statusrapport før oppstart av produksjon, skal i søknaden legge ved tilleggsinformasjon tilsvarende den som er i en statusrapport. I tillegg vil myndighetene basere seg på operatørens prosedyrer for brenning og kaldventilering for den enkelte innretning. Prosedyrene bes vedlegges søknaden.

Prioriteringen og rekkefølgen av aktiviteter i forbindelse med produksjonsstart og tidlig produksjon må planlegges med sikte på å forhindre brenning og kaldventilering utover det som er nødvendig av sikkerhetsmessige grunner for normal drift, jf. pl. § 4-4.

Rettighetshaver bes fylle ut tabell 2 som legges ved søknaden. Kildene til kaldventilering bør samsvare med kilder oppgitt i EEH (Fugitive Emission and Venting). Omsøkte volumer skal angis som mill. Sm3 per år.

Tabell 2 – Omsøkte kvoter

|  |  |  |
| --- | --- | --- |
|  |  |  **Årlig kvote**  |
| Brenning | million Sm3 |   |
| Kaldventilering (alle kilder til utslipp av naturgass) | million Sm3 |   |

Forventet dato for oppstart av brenning og kaldventilering skal oppgis i søknaden. Dersom søknaden omfatter flere innretninger, bes rettighetshaverne om å gi informasjon per innretning, tilsvarende som for årlige søknader om brenning og kaldventilering. Dette til informasjon for ED og direktoratet.

# Årlige produksjonstillatelser

Felt i produksjon skal søke om tillatelse til produksjon og injeksjon, samt brenning og kaldventilering. Søknadsfristen er innen 1. november inneværende år. Produksjonstillatelsen gjelder for det kommende kalenderåret.

Landanlegg og innretninger som har behov for brenning og eller kaldventilering, og som ikke er tilknyttet et felt, skal også søke om tillatelse til brenning og kaldventilering.

##  Produksjon og injeksjon

Myndighetenes vurdering av søknaden vil basere seg på gjeldende PUD eller fritak for PUD, årlig statusrapport for felt i produksjon[[1]](#footnote-2), innrapportering til RNB[[2]](#footnote-3), og informasjon om faktisk produksjon/ injeksjon mv. Se egen [veileder for årlig statusrapport](https://www.sodir.no/globalassets/1-sodir/regelverk/veiledninger/guidelines-annual-status-report-for-fields-in-production.pdf) for felt i produksjon. Videre vil vurderingen bygge på informasjon fra myndighetenes løpende oppfølgning av utvinningstillatelsene.

Rettighetshaver bes fylle ut årlige data i tabell 3 som legges ved søknaden. Eventuelle avvik mellom volum innrapportert til RNB og omsøkte volum skal angis og begrunnes i søknaden.

Tabell 3 – Omsøkte volum

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|   | Vann injeksjon  | Vann produksjon  | Brutto gass produksjon  | Injeksjon av gassi eget felt, ekskl. gassløft | Årlig salg av olje forventnings-verdi | Salg av gass per kalenderår 40 MJ/Sm3 | Årlig salg av NGL | Årlig salg av kondensat |
|   | mill. m3 | mill. m3 | mrd. Sm3 | mrd. Sm3 | mill. Sm3 | mrd. Sm3 | mill. tonn | mill. Sm3 |
| RNB  |   |   |   |   |   |   |   |   |
| Avvik RNB |   |   |   |   |   |   |   |   |
| Omsøkte Volum |  |  |  |  |  |  |  |  |

Volumene som oppgis i tabell 3 gjelder kun omsøkte volumer til de årlige produksjonstillatelsene for væske og gass (ordinære tillatelser per kalenderår). Ved angivelse av volum skal det brukes tre desimaler.

Felt som søker om en særskilt produksjonstillatelse for gass, jf. punkt 5, må også søke om tillatelse til øvrig produksjon/injeksjon, samt brenning og kaldventilering innen 1. november, jf. tabell 3 ovenfor. Volumer dekket av/omsøkt i en særskilt produksjonstillatelse for gass skal ikke angis i tabell 3, kun øvrig produksjon mv.

##  Brenning og kaldventilering

Til grunn for søknad om årlige kvoter for brenning og kaldventilering skal det foreligge tilstrekkelig dokumentasjon for myndighetene til å behandle saken, jf. vedlegg 1 – *Grunnlag til søknad om kvoter for brenning og kaldventilering*. I tillegg vil myndighetene basere seg på operatørens prosedyrer for brenning (fakling) og kaldventilering for den enkelte innretning. Prosedyrene bes vedlegges søknaden.

Omsøkte volum skal oppgis i vedlegg 1. Her oppgis anslag for: a) den normale driften, b) det planlagte vedlikeholdet og c) stans/oppstart av prosessanlegget i forbindelse med uforutsette hendelser. Antall uforutsette hendelser som kan ventes i perioden baseres på tidligere erfaring. Et utklipp fra vedlegg 1, tabell under, skal kopieres og legges til søknaden.

Utklipp fra vedlegg 1 som gir oversikt over omsøkte kvoter.



Dersom rettighetshaver søker om økte mengder i forhold til innvilgede volum for forrige kalenderår, skal årsaken til økningen angis i søknadsbrevet. Eksempler på årsaker til økte mengder kan være planlagte revisjonsstanser, tilkopling av nye innretninger/felt, og utskifting av utstyr. Vesentlige avvik mellom volum innrapportert til RNB og omsøkte volum skal redegjøres for i søknaden.

I forbindelse med søknaden om brenning og kaldventilering ber vi rettighetshaverne kontrollere omsøkte kvoter mot utslippstillatelsen innvilget av Miljødirektoratet.

# Særskilte produksjonstillatelser for gass

Hovedregelen er at rettighetshaver skal søke om en samlet produksjonstillatelse for væske (olje, NGL og kondensat) og gass for kommende kalenderår innen 1. november, jf. punkt 4 ovenfor.

Hvis det er hensiktsmessig kan rettighetshaver søke om en egen produksjonstillatelse for gass. Dette gjelder de gassvolumer som skal eksporteres fra det feltet som omfattes av produksjonstillatelsen. Det er her tenkt på tilfeller der volum og langsiktighet i leveranser av gass er viktig. Felt som ønsker å søke om en særskilt produksjonstillatelse for gass bes kontakte ED i god tid før søknadsfristen for å avklare behovet for en slik tillatelse.

## Søknadsfrist

Søknadsfristen for felt i drift er 1. februar og tillatelse gis for det kommende gassåret (fra og med 1. oktober til og med 30. september). Tillatelse kan også gis for en periode på mer enn ett gassår (langsiktige tillatelser).

Merk at felt med en særskilt produksjonstillatelse for gass også må søke om tillatelse til øvrig produksjon mv. for kommende kalenderår, se punkt 4 og tabell 3.

## Om søknaden

Volumet det søkes om skal definere maksimale gassleveranser per gassår. Produksjonssøknaden skal angi profiler for fysiske volumer og volumer omregnet til 40 MJ/Sm3 ekvivalent gass per gassår. Volumet som blir innvilget er totale tillatte mengder av 40 MJ/Sm3 ekvivalent gass fra feltet(ene) som omfattes av produksjonstillatelsen.

I søknaden skal det oppgis hvor mye de maksimale leveranser eventuelt avviker fra innrapporterte volumer til RNB. Ved avvik skal det videre redegjøres for hvilke konsekvenser de maksimale leveranser kan ha for ressursutnyttelsen, herunder særlig væskeutvinningen, sammenliknet med forutsetninger i RNB og i årlig statusrapport.

Felt som innehar akkumulerte volumer fra tidligere gassår (carry forward volumer) skal oppgi saldo for slike volumer, hvordan disse er fremkommet og planlagt uttak for neste gassår.

## Overføring av volum til senere gassår (carry forward volum)

I vedtak om særskilte produksjonstillatelser for gass vil ED normalt tillate at det ved lavere produksjon enn maksimalt tillatt kan tas ut en gassmengde tilsvarende differansen mellom tillatt og faktisk produksjon i de påfølgende år. Det akkumulerte volumet kommer da i tillegg til de volumene det gis produksjonstillatelse for. Ordningen med bruk av akkumulerte volum (såkalt carry forward) erstatter ikke en produksjonstillatelse, og søknad om produksjonstillatelse for påfølgende gassår skal inneholde en oversikt (saldo) over akkumulerte volum, hvordan de er framkommet og forventet uttak av slike volum i omsøkte gassår.

Bruk av ordningen med akkumulerte volum må ikke komme i strid med hensynet til god ressursforvaltning. Uttak av slike volumer må heller ikke komme i konflikt med utvinningsstrategien slik den er beskrevet i gjeldende PUD og i årlig statusrapport. Se for øvrig punkt 6 om avvik og endringer i gjeldende tillatelser.

# Avvik og endringer i gjeldende tillatelser

## Produksjonstillatelser per kalenderår

Dersom det antas at produksjonen av væske (olje, NGL eller kondensat)[[3]](#footnote-4) eller gass vil overskride gjeldende produksjonstillatelse med 10 prosent eller mer skal rettighetshaverne sende en revidert og begrunnet søknad til ED med kopi til direktoratet. I søknaden bes rettighetshaverne om å oppgi volumene gitt i gjeldende produksjonstillatelse samt volum for faktisk produksjon og forventet produksjon for inneværende år.

Dersom det antas at produksjonen av væske eller gass blir redusert med 10 prosent eller mer i forhold til tillatt volum skal rettighetshaverne orientere ED og direktoratet om avviket så snart som mulig. Årsaken til reduksjonen skal angis.

Merk at denne fleksibiliteten ikke gjelder volum for injeksjon eller for brenning og kaldventilering, jf. punkt 6.3 og punkt 6.4.

## Særskilte tillatelser for gass

For særskilte gasstillatelser er det ikke en fleksibilitet på 10 prosent slik som for produksjonstillatelser per kalenderår, se punkt 6.1. Innvilgede volum for gass i en særskilt gasstillatelse er absolutte. Dersom rettighetshaver ønsker å produsere gass utover gjeldende tillatelse må det søkes om en revidert produksjonstillatelse. For uttak av akkumulerte volum se punkt 5.3.

Felt som har langsiktige produksjonstillatelser for gass bes søke om en revidert produksjonstillatelse innen 1. februar ved ønske om økt produksjon for påfølgende gassår.

##  Brenning og kaldventilering

Tillatelse til brenning og kaldventilering gis for ett kalenderår om gangen. Volumene kan ikke overskrides eller overføres til neste kalenderår. Ved behov for utvidet kvote for brenning og eller kaldventilering skal det sendes en begrunnet søknad om revidert tillatelse til ED med kopi til direktoratet snarest.

Ved søknad om økt kvote skal forholdene opplistet i vedlegg 2 redegjøres for/avklares.

## Injeksjon av gass

Avvik i tillatte injeksjonsvolum må ikke komme i konflikt med god ressursforvaltning og eller utvinningsstrategien slik den er beskrevet i gjeldende PUD og i årlig statusrapport. Avvik fra innvilgede injeksjonsvolum som medfører en vesentlig endring av utvinningsstrategien mv. må godkjennes etter pl. § 4-2, 7. ledd.

Dersom avvik fra innvilgede injeksjonsvolum medfører økt eksport av gass, utover det tillatte volum i produksjonstillatelsen, må rettighetshaver søke om en revidert produksjonstillatelse, jf. punkt 6.1 og 6.2. Medfører avviket behov for en større kvote for brenning og eller kaldventilering må rettighetshaverne søke om større kvote, jf. punkt 6.3

# Henvisninger til regelverk mv.

Vi gjør oppmerksom på at det etter [petroleumsforskriften § 30a](https://lovdata.no/forskrift/1997-06-27-653/%C2%A730a) skal innhentes samtykke før en innretning eller deler av den tas i bruk første gang, se egen veileder om dette her: [veiledning til pf. §30a.](https://www.sodir.no/globalassets/1-sodir/regelverk/tematiske-veiledninger/samtykke-oppstart-veiledning.pdf)

Det er krav om innsending av statusrapport ved oppstart av produksjon, jf. [ressursforskriften § 32](https://lovdata.no/SF/forskrift/2017-12-13-2004/%C2%A732), se også egen veileder om dette her: [veileder til statusrapport før produksjonsoppstart av nye felt](https://www.sodir.no/globalassets/1-sodir/regelverk/tematiske-veiledninger/oppstart-av-prod-n.pdf).

For øvrig vises det til:

[Ressursforskriften § 35](https://lovdata.no/SF/forskrift/2017-12-13-2004/%C2%A735)

[Petroleumsforskriften § 47](https://lovdata.no/forskrift/1997-06-27-653/%C2%A747)

[Veileder for Årlig statusrapport for felt i produksjon](https://www.sodir.no/globalassets/1-sodir/regelverk/veiledninger/guidelines-annual-status-report-for-fields-in-production.pdf)

[Veiledning for innrapportering til RNB](https://www.sodir.no/globalassets/1-sodir/regelverk/rapportering/nasjonalbudsjett/rnb2024/general-guidelines-rnb2024.pdf)

# Vedlegg 1 – Grunnlag til søknad om kvoter for brenning og kaldventilering

Se eget Excel-skjema: [vedlegg 1](https://www.sodir.no/globalassets/1-sodir/regelverk/veiledninger/soknad-om-produksjonstillatelse-vedlegg1.xlsx) – Grunnlag til søknad om kvoter for brenning og kaldventilering under fanen [regelverk og veiledninger](https://www.sodir.no/regelverk/veiledninger/) på Sodir.no.

Skjemaet skal fylles ut og legges ved søknaden.

# Vedlegg 2 – Økt kvote for brenning og kaldventilering

|  |
| --- |
| **Årsaken til ekstra brenning/ kaldventilering:** |
|    |
| **Antatt varighet/tidsplan for håndtering av årsaken til økt brenning/kaldventilering:** |
|   |
| **Opprinnelig innvilget mengde brenning / kaldventilering (Mill Sm3) og endret mengde brenning / kaldventilering (Mill Sm3) for kommende kalenderår :** |
|    |
| **Metode for å bestemme mengde brenning / kaldventilering (f.eks. direkte måling ved fakkelmåler). Dersom det søkes om økt kvote for kaldventilering, og utslippet ikke går til målt fakkel, skal det gis en redegjørelse for måling/kalkulasjon av det økte utslippet:** |
|    |
| **Vurderinger av hvor mye produksjonen kan reduseres og fremdeles opprettholde en stabil prosess:** |
|    |
| **Eventuelle prosess- brønn- eller reservoar-tekniske konsekvenser ved nedstengning:** |
|  |
| **Gjennomførte eller planlagte tiltak for å begrense brenning (f.eks. redusere produksjonen, stenge eller redusere brønner med mye assosiert gass (høy GOR)):** |
|     |
| **Hvis aktuelt, hvilke spesielle operasjonelle rutiner/prosedyrer er formidlet til kontrollromsoperatørene for å styre brenningen/kaldventileringen?** |
|  |
| **Angi et estimat på lønnsomheten for den omsøkte utvidelsen av kvoten basert på gjeldende kostnad for CO2-utslipp (CO2-avgift + kvotepris).** |
|  |
| **Vil de omsøkte volumene være i konflikt med utslippstillatelsen gitt av Miljødirektoratet?** |
| [Ja/Nei] – Hvis ja ber vi om at dere kontakter Miljødirektoratet.  |
| **Operatørens kontaktperson (navn, tlf og e-post) ved behov for ytterligere informasjon:**  |
|   |
| **Organisasjonens/innretningens prosedyre for brenning ved uforutsette hendelser skal legges ved søknaden som et eget dokument.** |

# Vedlegg 3 – Søknadsmatrise

|  |  |  |
| --- | --- | --- |
|  |  | **Søknadstype** |
| **Søker** | **Når** | **Produksjon og injeksjon** | **Brenning og kaldventilering** | **Særskilt søknad for gass** | **Søknad ved avvik og endringer i gjeldende tillatelser** |
| **Felt** | Før oppstart | Skal søke, pkt. 3.1 | Skal søke hvis Brenning og/eller kaldventilering på feltet, pkt. 3.2 | Kan søke, pkt. 5.1 – 5.3 | Etter behov, pkt. 6.1 - 6.3 |
|  | Årlig | Skal søke. pkt. 4.1 | Skal søke hvis Brenning og/eller kaldventilering på feltet, pkt. 4.2 | Kan søke, pkt. 5.1 – 5.3 | Etter behov, pkt. 6.1 - 6.3 |
| **Landanlegg og Innretninger på sokkelen uten tilknytning til felt** | Før oppstart | Ikke aktuelt | Skal søke hvis Brenning og/eller kaldventilering på anlegget/ innretningen, pkt. 3.2 | Ikke aktuelt | Pkt. 6.3 |
|  | Årlig | Ikke aktuelt | Skal søke hvis Brenning og/eller kaldventilering på anlegget/ innretningen, pkt. 4.2 | Ikke aktuelt | Pkt. 6.3 |

1. jf. [pf. § 47](https://lovdata.no/forskrift/1997-06-27-653/%C2%A747) og rf. § 35 [↑](#footnote-ref-2)
2. Jf. pf. § 52a [↑](#footnote-ref-3)
3. Fleksibiliteten på 10 % for væske gjelder per produkt. [↑](#footnote-ref-4)